Na osnovu Poglavlja IV, Odjeljak A, člana 23. Ustava Bosansko-podrinjskog kantona Goražde ("Službene novine Bosansko-podrinjskog kantona Goražde" broj: 8/98, 10/00,5/03 i 8/04), i člana 109. Poslovnika Skupštine Bosansko - podrinjskog kantona Goražde ("Službene novine Bosansko-podrinjskog kantona Goražde", broj: 03/18 i 06/19), Skupština Bosansko-podrinjskog kantona Goražde, na \_\_\_\_.redovnoj sjednici,održanoj dana \_\_\_\_\_\_\_\_\_\_\_\_\_2023. godine, **donosi:**

**Z A K O N**

**o Agenciji za razvoj, projektovanje i privatizaciju u**

**Bosansko - podrinjskom kantonu Goražde**

**I – OPŠTE ODREDBE**

**Član 1.**

(Osnivanje)

Ovim Zakonom osniva se Kantonalna agencija za razvoj, projektovanje i privatizaciju (u daljem tekstu: Agencija) kao specijalizovana organizacija Bosansko – podrinjskog kantona Goražde (u daljem tekstu: Kanton) i utvrđuje se njen pravni položaj, sjedište, djelokrug i nadležnost, upravljanje, rukovođenje i finansiranje.

**II – PRAVNI POLOŽAJ I SJEDIŠTE AGENCIJE**

**Član 2.**

(Pravni položaj i sjedište)

1. Agencija ima svojstvo pravnog lica.
2. Sjedište Agencije je u Goraždu.

 **Član 3.**

 (Gramatička terminologija)

Gramatički izrazi upotrijebljeni u ovom Zakonu za označavanje muškog ili ženskog roda, podrazumjevaju oba roda.

**III – DJELATNOST I NADLEŽNOST AGENCIJE**

**Član 4.**

(Djelatnost Agencije)

1. Djelatnost Agencije je obavljanje stručnih i drugih poslova koji se odnose za razvoj, javno - privatno partnerstvo, privatizaciju, podršku za privlačenje investicija, koordinaciju i korištenje EU i drugih međunarodnih i domaćih fondova na nivou Kantona, pružanje podrške lokalnom razvoju kao i saradnja sa dijasporom kroz institucijalno povezivanje u oblastima, privrede, sporta, obrazovanja i nauke.

**Član 5.**

(Nadležnost iz oblasti razvoja)

Poslovanja iz oblasti razvoja obuhvataju sljedeće:

1. izrada razvojnih projekata i strateških projekata bitnih za razvoj Kantona koji se finansiraju iz federalnih fondova,
2. priprema i provedba razvojnih programa i projekata Kantona finansiranih iz sredstava Budžeta Kantona,
3. pomoć lokalnim zajednicama, poslovnim subjektima, obrtnicima i drugim partnerima u pripremi projekata u skladu sa općinskim, kantonalnim i nacionalnim razvojnim strategijama,
4. koordinira provedbu kapitalnih investicija, kapitalnih projekata,
5. sarađuje sa razvojnim Agencijama Kantona, te sa gradovima, općinama i organizacijama,
6. daje savjetodavne usluge u oblasti razvoja i izradi projekata,
7. vrši analize i obezbjeđuje podatke i informacije za potrebe unaprijeđenja politike razvoja Kantona.

**Član 6.**

(Nadležnosti iz oblasti pružanja podrške lokalnom razvoju)

Poslovanja iz oblasti pružanja podrške lokalnom razvoju obuhvataju sljedeće:

1. pomoć lokalnim zajednicama koje se nalaze u okviru Kantona u izradi projekata koji se finansiraju iz domaćih fondova kao i fondova EU,
2. pružanje podrške u implementaciji projekata lokalnog razvoja,
3. pružanje savjetodavnih usluga lokalnim zajednicama u izradi projekata,
4. saradnja sa nadležnim Gradskim i Općinskim službama iz oblasti investicija i projektovanja,
5. koordinira prikupljanje podataka koji su značajni za lokalni razvoj,
6. predlaže projekte vezano za razvoj i investicije u okviru lokalne zajednice i vrši pripremne radnje za njihovu realizaciju.

**Član 7.**

(Nadležnost iz oblasti javno-privatnog partnerstva)

Poslovanja iz javno - privatnog partnerstva obuhvataju sljedeće:

1. u skladu sa zakonom o javno-privatnom partnerstvu provodi postupak odobravanja prijedloga projekata JPP-a,
2. objavljuje popis odobrenih projekata JPP-a,
3. objavljuje popis informacija o projektima koji se namjeravaju provesti po modelu JPP-a,
4. provodi postupak i sarađuje sa svim nadležnim organima i tjelima u postupku odabira privatnog partnerstva,
5. ustrojava i vodi Registar ugovora o JPP-u,
6. prati sprovedbu projekata u JPP-a u skladu sa propisima iz područja JPP-a,
7. učestvuje u informisanju subjekata na tržištu JPP-a o zakonodovnom i institucionalnom okviru JPP-a u prijenosu znanja o JPP-u te u promocije najbolje prakse.

**Član 8.**

(Nadležnost iz oblasti privatizacije)

Poslovanja iz oblasti privatizacije i to:

1. organizovanje i podsticanje privatizacije preduzeća na teritoriji Kantona,
2. odobrava početne bilanse preduzeća u skladu sa metodologijom za pripremu preduzeća za privatizaciju,
3. određivanje provođenja, organiziranja i nadziranja privatizacije preduzeća na teritoriji Kantona,
4. zaključivanje ugovora o privatizaciji preduzeća putem prodaje preduzeća, leasing i drugih metoda,
5. organizovanje i podsticanje obrazovanja i stručnog usavršavanja iz oblasti privatizacije,
6. pružanje savjetodavne pomoći preduzećima na teritoriji Kantona iz oblasti privatizacije,
7. organizovanje i provođenje informativno – propagandne djelatnosti iz oblasti privatizacije,
8. obavlja i druge poslove u vezi sa privatizacijom, utvrđene zakonom i drugim propisima i po nalogu Vlade Kantona.

**Član 9.**

(Nadležnost iz oblasti privlačenja investicija)

Poslovanja iz oblasti investicija kao i korištenja EU i drugih međunarodnih i fondova na nivou Kantona obuhvataju sljedeće:

1. priprema projekata finansiranih iz EU i drugih međunarodnih fondova za Vladu Kantona, ministarstva Kantona, ostale organe uprave i upravne organzacije Kantona, javna preduzeća Kantona,
2. u okviru svoje djelatnosti iz oblasti podrške privlačenju investicija, Agencija provodi aktivnosti podrške Vladi Kantona i resornim ministarstvima, u pomaganju i podsticanju domaćih i stranih ulaganja za domaće i strane ulagače u Kanton,
3. komuniciranje, kontaktiranje i koordiniranje sa nadležnim institucijama sa svih nivoa vlast, a posebno sa Uredom Vlade Federacije Bosne i Hecergovine za EU integracije i Uredom Državnog IPA koordinatora u skladu sa njihovim nadležnostima,
4. planiranje i praćenje procesa implementacije IPA fondova, kao i osiguranje neophodnih preduslova za iste,
5. koordiniranje rada predstavnika Kantona u radnim grupama vezano za IPA fondove,
6. organizovanje edukacija i drugih vidova stručnog usavršavanja kadrova u korištenju fondova EU,
7. praćenje, analiziranje, izvještavanje i davanje preporuka za poboljšanje projekata na prostoru Kantona finansiranih iz EU fondova i drugih međunarodnih fondova.

**Član 10.**

(Nadležnost iz oblasti saradnje sa dijasporom)

Poslovanja iz oblasti saradnje sa dijasporom obuhvataju sljedeće:

1. podsticanje povezivanja privrednika i udruženja privrednika iz dijaspore sa privrednim subjektima u Kantonu;
2. analiza strategije i politike privrednog razvoja Kantona i iniciranje uključivanja potencijala, potreba i interesa dijaspore u te strategije i politike,
3. iniciranje osnivanja namjenskih finansijskih fondova ili fondacija u saradnji sa dijsporom,
4. podsticanje učešća dijaspore u promociji turističkog potencijala Kantona,
5. povezivanje institucija, organizacija i pojedinaca iz oblasti obrazovanja, nauke, kulture i sporta iz Kantona sa institucijama, organizacijama i pojedincima iz dijaspore u cilju podsticanja njihove saradnje,
6. povezivanje ljudskih, profesionalnih, naučnih, kulturnih i stručnih potencijala Kantona i dijaspore,
7. pružanje administrativne i tehničke pomoći, usluga i davanje informacija o različitim procedurama vezanim za administraciju u raznim segmentima života i pružanje informacija potrebih za ostvarivanje prava dijaspore u Kantonu,
8. prikupljanje, obrada, analiza i objavljivanje statističkih podataka u vezi utvrđivanja tačnih podataka o broju građana Bosne i Hercegovine u dijaspori, u posjedu identiteta i nivoa integracije i asimilacije,
9. saradnja i koordinacija sa organima i institucijama Bosne i Hercegovine, institucijama Federacije Bosne i Hercegovine i jedinicama lokalne samouprave u vezi sa svim pitanjima koji se odnose na saradnju sa dijasporom.

**Član 11.**

(Registar udruženja i organizacija dijaspore)

Agencija uspostavlja i vodi Registar udruženja i organizacija dijaspore koji obuhvata sljedeće podatke udruženja i organizacija bosanskohercegovačke dijaspore:

1. naziv
2. adresa
3. kontakt podaci (e-mail i telefon)
4. opis aktivnosti udruženja i organizacija radi kvalitetnijeg umrežavanja institucija, udruženja i organizacija iz Kantona i dijaspore.

**Član 12.**

(Upravno rješavanje i zaključivanje ugovora)

1. Agencija, u okviru svoje nadležnosti, ima javna ovlaštenja za donošenje pojedinačnih upravnih akata, u skladu sa Zakonom o upravnom postupku.
2. U okviru ovlaštenja utvrđenih zakonom i drugim propisima, Agencija zaključuje ugovore i posreduje u zaključivanju ugovora.

**Član13.**

(Upravni nadzor)

Upravni nadzor nad povjerenim javnim ovlaštenjima iz člana 4. ovog Zakona vrše nadležna ministarstva, svako u okviru svoje nadležnosti.

U vršenju upravnog nadzora, ministarstva iz predhodnog stava rješavaju po žalbama protiv donesenih upravnih akata u vršenju povjerenih javnih ovlaštenja i vrše druge pravne radnje za koje je po zakonu ovlašten drugostepeni organ u upravnom postupku.

**IV –SARADNJA SA DRUGIM ORGANIMA I INSTITUCIJAMA**

**Član 14.**

(Saradnja sa drugim organima i institucijama)

U okviru svoje djelatnosti Agencija sarađuje sa organima Bosne i Hercegovine, Federacije Bosne i Hercegovine, organima uprave Kantona i drugih kantona Bosne i Hercegovine, općinskim i gradskim organima uprave u Kantonu, međunarodnim institucijama i organizacijama u skladu sa uputama Vlade Kantona.

**Član 15.**

(Obaveza dostave informacija i pružanja podrške)

Sva ministarstva i organi uprave u Kantonu, niži nivoi jedinica lokalne samouprave, kao i privredna društva kojima ili u čijem upravljanju učestvuje Kanton po osnovu državnog kapitala, dužni su dostavljati sve informacije i pružati svu podršku koja je potrebna Agenciji za realizaciju aktivnosti iz člana 4. ovog zakona.

**V – UPRAVLJANJA I RUKOVOĐENJE AGENCIJOM**

**Član 16.**

(Organi Agencije)

Organi Agencije su Upravni odbor, Nadzorni odbor i direktor.

**Član 17.**

(Sastav i imenovanje Upravnog odbora)

1. Agencijom Upravlja upravni odbor.
2. Upravni odbor Agencije se sastoji od predsjednika i četiri člana.
3. Upravni odbor Agencije imenuje i razrješava Vlada Kantona uz saglasnost Skupštine Kantona.
4. Mandat članova upravnog odbora traje četiri godine, s tim da po isteku mandata mogu biti ponovo imenovani.

**Član 18.**

(Nadležnosti Upravnog odbora)

Upravni odbor Agencije:

1. donosi statut Agencije, uz saglasnost Vlade Kantona,
2. donosi Poslovnik o svom radu,
3. donosi druge opće akte Agencije na prijedlog direktora,
4. usvaja finansijski plan i program rada Agencije na prijedlog direktora,
5. usvaja završni račun,
6. usvaja izvještaj o radu Agencije i dostavlja skupštini Kantona,
7. osniva komisije i radna tjela Agencije,
8. provodi proceduru i predlaže imenovanje direktora Vladi Kantona,
9. vrši i druge poslove u skladu sa zakonom i Statutom Agencije.

**Član 19.**

(Davanje saglasnosti na podzakonske akte Agencije)

Na godišnji program rada, finansijski plan, finansijski izvještaj, te Pravilnik o unutrašnjoj organizaciji i sistematizaciji radnih mjesta, Pravilnik o radu kao i Pravilnik o platama i naknadama i drugim primanjima saglasnost daje Vlada Kantona.

**Član 20.**

(Sastav i imenovanje Nadzornog odbora)

1. Nadzor nad zakonitošću rada i finansijskog poslovanja Agencije provodi Nadzorni odbor.
2. Nadzorni odbor sastoji se od predsjednika i dva člana, koje imenuje i razrješava Vlada Kantona, uz saglasnost Skupštine Kantona.
3. Mandat članova Nadzornog odbora traje četiri godine, s tim da po isteku mandata mogu biti ponovo imenovani.
4. Nadzorni odbor za svoj rad odgovara Vladi Kantona.

**Član 21.**

(Nadležnost Nadzornog odbora)

Nadzorni odbor Agencije:

1. nadzire rad Agencije,
2. donosi Poslovnik o svom radu,
3. razmatra finansijski plan i program rada Agencije i daje mišljenje Upravnom odboru,
4. razmatra završni račun i izvještaj o radu Agencije i daje mišljenje Uprvnom odboru,
5. vrši i druge poslove u skladu sa zakonom i Stautom.

**Član 22.**

(Direktor Agencije)

1. Agencijom rukovodi direktor.
2. Direktora imenuje i razrješava Vlada Kantona na prijedlog Upravnog odbora Agencije.
3. Direktor se imenuje na mandat od četiri godine i može biti imenovan još jedan mandata.

**Član 23.**

(Nadležnosti direktora)

1. Direktor organizuje, koordinira i rukovodi izvršenje poslova u Agenciji.
2. Direktor u svome radu:
3. rukovodi Agencijom,
4. predstavlja i zastupa Agenciju,
5. odgovara za zakonitost rada, materijalno i zakonito vođenje materijalno -finansijskog poslovanja Agencije, upravnom odboru i Vladi Kantona,
6. odlučuje o zapošljavanju i raspoređivanju radnika,
7. donosi pojedinačne pravne akte iz nadležnosti Agencije,
8. provodi odluke, zaključke, upute i druge akte Vlade Kantona, Upravnog i Nadzornog odbora Agencije,
9. obavlja i druge poslove utvrđene zakonom, Statutom i drugim općim aktima Agencije.

**Član 24.**

(Statut Agencije)

Statutom Agencije uređuje se:

1. organizacija i način poslovanja Agencije,
2. upravljanje, nadzor i rukovođenje Agencijom,
3. zastupanje i predstavljanje Agencije i
4. druga pitanja u vezi sa poslovanjem Agencije.

**VI – PRAVA I OBAVEZE IZ RADNOG ODNOSA**

**Član 25.**

(Radni odnos)

Na prava, obaveze i odgovornosti iz radnog odnosa zaposlenih u Agenciji i Direktora primjenjuju se opšti propisi o radu, kao i propisi o radnim odnosima koji se odnose na zaposlenike u organima uprave.

**VII – FINANSIRANJE AGENCIJE**

**Član 26.**

(Finansiranje Agencije)

Sredstva za rad Agencije osiguravaju se u:

1. budžetu Kantona,
2. donacija domaćih i međunarodnih organizacija,
3. prihoda koje ostvari u obavljanju poslova iz svoje nadležnosti.

**Član 27.**

(Finansijsko poslovanje)

1. Finansijsko poslovanje Agencije vrši se u skladu sa propisima koji regulišu trezorsko poslovanje.
2. Raspodjela prihoda koje Agencija ostvari po osnovu obavljanja poslova iz svoje nadležnosti vrši se na osnovu odluke Vlade Kantona.

**VIII – PRELAZNE I ZAVRŠNE ODREDBE**

**Član 28.**

(Prestanak rada Kantonalne Agencije za privatizaciju)

Agencija za razvoj,projektovanje i privatizaciju u Bosansko - podrinjskom kantonu Goražde, poćinje sa radom sa danom stupanja na snagu ovog Zakona od kada prestaje sa radom Agencija za privatizaciju Bosansko - podrinjskog kantona Goražde.

**Član 29.**

(Statut i opći akti)

1. Upravni odbor Agencije će donijeti Statut Agencije uz saglasnost Vlade Kantona u roku od 15 dana od dana njegovog imenovanja.
2. Upravni odbor Agencije će donijeti Pravilnik o unutrašnjoj organizaciji i druge opće akte Agencije u roku od 30 dana od dana stupanja na snagu ovog zakona.

**Član 30.**

(Mandata Upravnog odbora)

Mandat Upravnog odbora Kantonalne Agencije za privatizaciju nastavlja sa radom u Kantonalnoj Agenciji za razvoj, projektovanje i privatizaciju do kraja mandata na koji je imenovan.

**Član 31.**

(Preuzimanje zaposlenika)

Danom početka rada, Agencija preuzima zaposlenike i direktora Agencije koji se zateknu na radu u Kantonalnoj Agenciji za privatizaciju do dana njenog prestanka rada i raspoređuje ih na poslove u skladu sa Pravilnikom o unutrašnjoj organizaciji.

**Član 32.**

(Preuzimanje poslova, opreme, sredstava za rad, arhive, akata, predmeta i druge dokumentacije)

Danom početka rada Agencija preuzima poslove, opremu, sredstva za rad, arhivu, akte, predmete i drugu dokumentaciju kao i druga prava i obaveze Kantonalne Agencije za privatizaciju, čiji je pravni sljednik.

**Član 33.**

(Prestanak važenja ranijeg propisa)

Danom stupanja na snagu ovog zakona prestaje da važi Zakon o Agenciji za privatizaciju u Bosansko - podrinjskom kantonu Goražde („Službene novine Bosansko- podrinjskog kantona Goražde“ broj; 8/97, 8/99, 10/00, 6/10, 8/10 i 16/16).

**Član 34.**

(Stupanje na snagu)

Ovaj zakon stupa na snagu osmog dana od dana objavljivanja u „Službenim novinama Bosansko - podrinjskog kantona Goražde“.

Broj: 01- /23 PREDSJEDAVAJUĆI

Datum: \_\_\_\_\_\_\_\_\_\_\_\_\_\_\_2023. godine SKUPŠTINE

G O R A Ž D E Muradif Kanlić